Kerajaan Malaysia 2008

Perlantikan Perdana Menteri

Datuk Seri Abdullah Ahmad Badawi selaku Perdana Menteri Malaysia ke-5 kembali menjalankan tugas sebagai perdana menteri. Pada 9 Mac , beliau mengadap Sultan Mizan di Istana Terengganu bagi memaklumkan Barisan Nasional menang 140 dari 222 kerusi parlimen. Majoriti asas ialah 112 kerusi.
Pada 10 Mac 2008, beliau mengangkat sumpah di hadapan Yang Di-Pertuan Agong, Sultan Mizan Zainal Abidin di Istana Negara, Jalan Tunku Syed Putra, Kuala Lumpur. Turut hadir ialah Raja Permaisuri Agong Tuanku Nur Zahirah dan Timbalan Perdana Menteri Datuk Seri Najib Tun Razak dan isteri Datin Seri Rosmah Mansor. Bekas Presiden MCA, Tun Dr Ling Liong Sik, Setiausaha Agung Umno Datuk Seri Mohd Radzi Sheikh Ahmad turut hadir.
Abdullah dilantik sebagai Timbalan Perdana Menteri Malaysia pada Timbalan Perdana Menteri pada 8 Januari 1999 bagi mengimbangi Anwar Ibrahim yang juga berasal dari Pulau Pinang. Kemudian dilantik sebagai Perdana Menteri Malaysia pada 31 Oktober 2003.

Surat Mukhriz mengkritik Abdullah

Mukhriz Mahathir selaku exco pemuda UMNO menghantar surat mengkritik Abdullah Ahmad Badawi sebagai Perdana Menteri Malaysia kerana tidak berkesan sehingga mendapat 140 kerusi parlimen sahaja. Beliau dilihat sealiran dengan bapanya Tun Dr Mahathir Mohamad yang juga bertubi-tubi menyelar Abdullah sebelum dan selepas pilihan raya. Dua beranak ini menjadi Abdullah sebagai bahan kecaman setiap ketika.
Pesaing utama Abdullah ialah Anwar Ibrahim. Kembalinya Anwar Ibrahim selepas dipenjarakan dan 'tidak dibenarkan bertanding' amatlah menggerunkan banyak pihak. Kini barisan kabinet terpaksa juga berhadapan dengan Anwar Ibrahim yang mungkin akan bertanding di parlimen Bandar Tun Razak atau Permatang Pauh. Seterusnya menjadi ketua pembangkang di parlimen. Pembangkang hanya memerlukan 35 kerusi 'lompat' untuk membentuk kerajaan. Tetapi Perlembagaan telah diubah apabila calon tidak boleh melompat parti kecuali calon Bebas. Sehingga kini MCA, MIC dan PPP berdiri teguh di belakang Abdullah Ahmad Badawi. Presiden Parti Progresif Rakyat(PPP) Datuk M. Kayveas mengaku pernah menerima dua tawaran dari pembangkang dan ditemui oleh Anwar Ibrahim.
Datuk Seri Hishamuddin Tun Hussein selaku Ketua Pemuda UMNO amat berhati-hati apabila didesak untuk bertindak terhadap Mukhriz Mahathir. Mukhriz dibiarkan 'seketika' agar UMNO dilihat bersedia menerima kritikan orang dalam.

Barisan Pembangkang

Sidang Dewan Rakyat dijangka lebih mengikut peraturan dan lebih formal kerana status Dewan Rakyat sangat tinggi. Barisan menteri yang menyerahkan tugas kepada Setiausaha Parlimen tidak lagi berlaku seperti tahun 2007 kerana jawatan Setiausaha Parlimen telah dimansuhkan.
Ketua Pembangkang yang terbaru ialah Datin Seri Wan Azizah Wan Ismail yang merupakan Presiden PKR. DAP dan PAS telah menyetujui perlantikan itu pada 25 Mac 2008.
Siaran langsung dari Dewan Rakyat patut diadakan agar rakyat melihat wakil mereka pembangkang bersikap profesional , akademik, berasaskan bukti dan penyelidikan dan menguasai bahasa Melayu dengan betul. Bahasa lucah dan ejekan atas alasan 'memecahkan suasana' dan mengetuk-ngetuk meja apalagi bergaduh dan baling kerusi seperti di Taiwan tidak patut melewati tata susila Melayu / Malaysia.

Mesyuarat Raja-Raja

Perkembangan terbaru menunjukkan bahawa Raja dan Sultan mempamerkan kuasa melantik Menteri Besar seperti yang berlaku di Perak, Perlis, Selangor dan Terengganu sejajar dengan perlembagaan negeri. Raja dan Sultan hanya menjalankan tugas sebagai raja berperlembagaan . Sebarang penyalahgunaan kuasa oleh sultan tidak berlaku.
Pindaan Perlembagaan pada era Tun Dr Mahathir Mohamad menyaksikan sultan bukanlah pelindung rakyat. Sebaliknya rakyat yang menentukan kelangsungan rakyat. Di peringkat persekutuan ,sebarang akta yang dikemukakan oleh parlimen / Perdana Menteri perlu mendapat pengesahan daripada Yang diPertuan Agong dalam tempoh dua minggu sahaja.
Dalam Mesyuarat Raja-Raja selepas PRU 2008 , 5 Menteri Besar / Ketua Menteri pembangkang akan turut serta menasihati sultan masing-masing. Suasana tentu sekali berlainan dan masing-masing akan menunjukkan kehebatan , kelainan , ketelusan masing-masing. Ketika ini pembangkang akan teruji boleh dibawah ke tengah majlis atau tidak.

Majlis Kewangan Negara

Selama ini Mesyuarat Majlis Kewangan Negara hanya disertai dari kalangan BN sahaja. Tetapi kini, lima negeri iaitu Kelantan, Kedah, Pulau Pinang , Perak dan Selangor yang diperintah pembangkang akan mendesak pengerusi agar membuat reform dalam pembangunan kewangan.  Naib Presiden PAS, Datuk Husam Musa berharap perkembangan terbaru ini membawa kebaikan kepada rakyat.

Dasar Berani Abdullah

Perdana Menteri Malaysia Datuk Seri Abdullah Ahmad Badawi yang dihunjam dengan 1001 masalah telah bangkit dengan pembaharuan-pembaharuan berani.

Meminda AUKU

Datuk Khalid Nordin telah menyatakan kerajaan bersedia meminda Akta Universiti dan Kolej Universiti yang menjadikan pelajar kini tidak kreatif, kaku dan tiada wibawa jika dibanding dengan pemimpin sekarang. Sebaliknya mahasiswa cenderung menggunakan laman blog untuk melepaskan rasa amarah. Selama ini perlantikan Naib Cancelor dihalang oleh AUKU. Selepas ini universiti akan lebih kuasa autonomi sebagaimana standard universiti antarabangsa.
Akreditasi universiti Malaysia jatuh merudum dan memalukan yang didapati berpunca daripada AUKU. UM selaku universiti tertua ditewaskan oleh USM. UTM yang sepatutnya bangkit gagah tidak pernah bangkit sejak dari dahulu. UUM pula terlalu di ceruk utara. UPM terpaksa bertukar haluan dari Universiti Pertanian Malaysia kepada Universiti Putra Malaysia sedangkan Pak Lah mengutamakan pertanian.
Ada pihak yang menyalahkan pelajar yang manja , tidak selasak mereka dan enggan menyertai ko kurikulum. Terdapat juga perebutan jawatan antara pensyarah dan profesor , tidak menghasilkan buku ilmiah berbahasa Melayu , tesis ciplak dan sebagainya.
Selalunya mahasiswa Melayu dicerca kerana tidak fasih berbahasa Inggeris , ekstrim dalam aktiviti keagamaan dan minda politik diracun pembangkang . Kerajaan terpaksa 'support' kumpulan mahasiswa yang memihak kepada kerajaan agar mahasiswa pembangkang dikalahkan secara total. Lantaran itu diam tidak bersuara di tempat kerja tetapi 'hentam gila' di laman blog.
Sementara universiti dan kolej swasta menjadi batu loncatan kepada segelintir pelajar asing untuk mencari pekerjaan , melakukan jenayah dan pelajar. Pelajar yang keluar dari universiti dibebankan untuk membayar pinjaman PTPTN. Pelajar asing dari Barat dan Amerika tidak berhasrat belajar di Malaysia kerana sekatan AUKU. Setakat ini pelajar asing yang banyak belajar di Malaysia adalah dari Afrika , Arab dan Asia Tengah.

Pasaran Terbuka

Datuk Sri Shahrir Abdul Samad yang merupakan abang kepada ahli parlimen PAS di Shah Alam , Ir Khalid Samad menegaskan kerajaan akan berbuat apa sahaja agar harga barangan Malaysia tembus dan terobos ke pasaran antarabangsa dan barangan dari luar seperti dari China, Thailand, Indonesia bebas sebebas-bebasnya ke seluruh ceruk rantau Malaysia. Pasaran terbuka ini selaras dengan AFTA dan NAFTA serta WTO. Pakar-pakar ekonomi percaya pasaran terbuka lebih menguntungkan pengguna . Pengeluar, pengilang akan tertekan untuk menurunkan harga kerana mereka terpaksa bersaing .
Malaysia mestilah percaya skil ekonomi Malaysia terlalu kecil seperti pasaran kereta dan tekstil , barangan elektrik dan elektronik . Jika kita mahu produk Malaysia diterima di luar regara seperti China, India dan Indonesia , pasaran kita juga mestilah terbuka juga, barulah tidak berat sebelah.
Sistem pasaran bebas akan ditentukan oleh asas ekonomi iaitu berapa banyak permintaan akan disediakan oleh penawaran. Sistem monopoli terhadap gula, tepung, petroleum, kereta nasional akan dipecahkan agar harganya lebih rendah dan kerajaan tidak dipersalahkan lagi.

Semua projek diteruskan tetapi dinilai semula

Datuk Seri Abdullah Ahmad Badawi berjanji akan meneruskan semua projek pembangunan seperti WPI dan Koridor Utara walaupun Kedah,Pulau Pinang,Perak dan Selangor terlepas kepada pembangkang. Banyak negeri di Amerika Syarikat dikuasai oleh parti pembangkang tetapi pembangunan tetap berjalan terus dan tidak ada sebarang prasangka.

Kadar jenayah

Pasukan polis Malaysia PDRM telah mendapat moto baru dengan azam membendung kadar jenayah . Rakyat Malaysia sinis apabila mendapat tahu banyak rumah pegawai tinggi polis dan rumah wakil rakyat dimasuki pencuri. Rumah rakyat biasa tentulah lebih teruk lagi.
Pada 4 Februari 2004, Datuk Seri Abdullah Ahmad Badawi selaku Menteri Keselamatan Dalam Negeri telah menubuhkan Suruhanjaya Diraja Untuk Mempertingkatkan Operasi dan Pengurusan Polis Diraja Malaysia yang ditubuhkan menurut Akta Suruhanjaya Siasatan 1950 dan dipengerusikan oleh mantan Ketua Hakim Negara ,Tan Sri Mohamed Dzaidin dan 15 anggota yang lain.
125 cadangan dikemukakan kepada kerajaan bagi meningkatkan imej polis. Ahli suruhanjaya telah mengadakan 'road tour' ke seluruh negara bagi mendapatkan maklum balas / aduan daripada orang awam dan polis sendiri. Kini lencana 'Saya anti rasuah' telah diganti dengan 'Integriti amalan kita'.